정조 3년
己亥六月十四日辰時。上御誠正閣。大臣備局堂上引見。慶尙道暗行御史。右副承旨。同爲入侍時。領議政金尙喆。左議政徐命善。判敦寧具允鈺。行刑曹判書李徽之。吏曹判書鄭尙淳。行副司直金孝大。江華留守洪樂純。兵曹判書權噵。禮曹判書鄭光漢。戶曹判書金華鎭。訓鍊都正李敬懋。行副司直李衍祥。開城留守李鎭衡。漢城右尹李性源。大司憲李𡊠。大司諫林得浩。校理鄭淵淳。正言安廷玹。副修撰沈樂洙。御史黃昇源。右承旨尹勉升。右副承旨吳載紹。假注書李錫夏。事變假注書兪任柱。記注官崔大奎。記事官金健修。以次進伏訖。上曰。史官坐次。指揮。可也。勉升引諸史官。分伏左右。上曰。右副則不欲言。儱侗。甚矣。右副承旨吳載紹遞差。出榻敎載紹退出。尙喆曰。日氣極熱。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。書啓外。大臣有仰達事乎。尙喆命善曰。別無仰達事矣。上曰。御史進前。昇源進前伏。上曰。御史經年而歸。王事多勞。能無病還來乎。昇源曰。王靈所曁。僅得無恙而還矣。尙喆曰。吏判當回啓矣。上曰。只以守令回啓。可也。尙喆曰。帥臣則自兵曹回啓矣。尙淳進前伏曰。今此書啓中尙州爲首褒。奉化爲之次矣。上下詢昇源曰。兩守令治績。果何如耶。昇源曰。尙州則嶺南沿路。治聲如一。奉化則治聲小不及尙州。而治績居其亞矣。上曰。尙州牧使兪彦鉉居首褒。特賜璽書表裏之典。奉化縣監趙長鎭。爲左道之最云。陞敍。可也。尙州牧使兪彦鉉。特賜璽書表裏之典。奉化縣監趙長鎭陞敍。出榻敎上曰。他承旨入侍事。分付。可也。左副承旨入侍事。出榻敎任柱承命出去。與左副承旨金思穆。偕入進伏。上曰。郵官中金鳳顯爲最云。果然乎。昇源曰。以臣所見。果然矣。上曰。自其爲兼春秋時。已知其醇謹。而今居郵職。能復如此。良可嘉也。命善曰。其爲人果醇謹無他矣。上命書傳敎曰。兩守令。旣己論褒。而雖以郵官言之。有諸驛之最者。此人自兼史時。熟知其醇謹。治如其人。極可尙也。幽谷察訪金鳳顯。守令除授。尙淳曰。慶尙道暗行御史黃昇源書啓。登對時稟處事。命下矣。監司李在簡。御史雖爲褒啓。道臣體重。置之。密陽府使尹光裕。穀簿或僞。斛落滋濫。昌寧縣監兪漢寧。治傷細察。處事太銳。査陳之餘。實惠未均。束濕之際。刑罰或過。龍宮縣監朴基正。倉逋未充。流戶過多。梁山郡守任濟遠。奸猾頗橫。徵骨最多。慶山縣令金相龜。綜理太疎。倉逋未鋤。深根俵災。而實惠未均。豐基郡守趙思忠。旁開密筒。廣占屬婢。物情甚駭。怨謗頗聞。軍威縣監兪漢炅。綜核不足。奸猾莫戢。選武加額。俵災招怨。高靈縣監洪大顯。倉逋査正。未發猾吏之情僞。帖價分徵。亦多奸鄕之擅弄。彦陽縣監朴長瀗。氣力不足。奸猾莫戢。金泉察訪申大尹。立馬之際。招謗已多。守令察訪竝罷職。㓒原縣監宋興錫。酒後濫杖。已多民怨。稅米以錢代捧。或移納漕倉。或歸官用。卿鄰狎客差送。領運鄕所。永川郡守金道淳。才疎剸劇。滯訟招謗。束濕猶緩。而帖價區處。猶不分明。新寧縣監徐邁修。束濕頗緩。莫遏潛售之習。倉米立本。固已不法。而帖價取利。歸之官用。宜寧縣監李彦光。奸鄕用事。小民貽嘲。倉穀欠頉。亦有論列。四邑守令。先罷後拿。義城前縣令徐琢修。成給倉監帖文。以勸分例。多數勒捧。倉吏所納租代太七百石。査出發賣。自官取用。順興前府使洪配浩。柴炭租一百石。以倉穀中舊租換出。作錢私用。遞歸時。稱以漏結。歸之私用者。爲七十餘結。玄風前縣監金載均。隱餘結四十結。擅自私用。長鬐縣監吳泰彦。罪人防限。有時解弛。竝拿處。其餘守令察訪。別無優異之績。又無顯疵。竝置之。何如。上曰。依爲之。出擧條密陽府使尹光裕。昌寧縣監兪漢寧。龍宮縣監朴基正。梁山郡守任濟遠。宜寧縣監李彦光。慶山縣令金相龜。豐基郡守趙思忠。軍威縣監兪漢炅。新寧縣監徐邁修。㓒原縣監宋興錫。高靈縣監洪大顯。永川郡守金道淳。彦陽縣監朴長瀗。金泉察訪申大尹罷職事。榻前定奪。義城前縣令徐琢修。宜寧縣監李彦光。順興前府使洪配浩。新寧縣監徐邁修。玄風前縣監金載均。㓒原縣監宋興錫。永川郡守金道淳。長鬐縣監吳泰彦。拿處事。榻前定奪。上曰。書啓中李喆運。旣在拿問。自禁府當添問目盤問矣。上曰。長鬐縣事。果何如。昇源曰。縣中吏隷。通接罪人。極駭然矣。尙喆曰。長鬐縣定配罪人聖中。負犯至重。方在屏裔之中。惟當縮頸屏息之不暇。而今聞御史歸奏之言。則乃敢聚曾學徒。通接官隷。聽聞駭惋。至入繡衣之廉問。該縣地方官。今方拿問。則聖中亦不可仍置其地。分付該府。移配絶島。何如。上曰。依爲之。出擧條尙喆曰。吏判回啓中。當入與不當入。令御史以其意見仰奏。似好矣。上命昇源仰奏。昇源曰。別無所奏事矣。噵進前伏曰。今覧慶尙道暗行御史黃昇源書啓。則以爲慶尙前左兵使白東俊。稱以補賑。成出外兵房帖文。每張三十兩式。合錢四百五十餘兩。本營守城軍五百七十餘名。每名錢二兩式收捧。合一千一百四十兩。稱以城堞修補。如例會減。以土卒城堞塗灰。不給雇價。硫黃軍錢一千二百兩。亦是軍器修補物力。而會減後。中間消瀜。旗幟稍爲鮮明。而弓矢環刀。皆年久破傷。物力上下。只是一百三十兩。其餘一千餘兩。自營中取用。所謂修補器械。亦極寒心。推覈於吏房朴守儉處。則所供內。守城硫黃軍錢所收。爲二千三百兩內。除公用私用者。合一千五百餘兩。而錢六百兩。紙物二馱。合六馱追後上送云云。貪汚不法。如是狼藉。爲先罷黜。拿問嚴處。何如。上曰。依爲之。出擧條上曰。白東俊事。極爲無狀矣。命善曰。誠如聖敎矣。渠爲帥臣。不思報效之道。有此無狀之擧。極爲駭然矣。噵曰。今覧慶尙道暗行御史黃昇源書啓。慶尙前左水使柳鎭恒段。戰兵船更點軍把立。法意甚重。而謂以襲謬。廢其給代。昨年軍餉米一百二十九石。發賣立本後。反作於分給中。大同未一百石。稱以需米餘儲。船運發賣釡山市場。現發於本營倉色及鎭撫吏房輩捧招。則不法之狀。昭然難掩。至於軍器戰船什物。前虞候李栭漢在任時。謂以軍器船所什物修補。狀聞論賞。臣考閱。則旗幟改備的實。而其他皆是年久破傷。實無改備者。吏房李斗新所供內。前虞候李栭漢赴任前。年年流伊修補之物。混同入錄於論賞狀聞中。身爲帥臣。私護一虞候。瞞蔽朝廷。若是無忌。柳鎭恒罪狀。照法嚴繩。而李栭漢。請一體勘罪矣。柳鎭恒所爲。果如繡啓。則極爲駭然。爲先罷職。其罪狀拿處。而李栭漢之所謂軍器別備。如是爽實。一體拿問嚴査。何如。上曰。依爲之。出擧條慶尙前左兵使白東俊。前左水使柳鎭恒。先罷後拿。榻前定奪。上曰。在京者。先爲拿囚事。分付。可也。上曰。柳鎭恒事。可怪矣。前者入於純褒。今此入於論勘。一年之內。豈有如此判異之理哉。其事實。若何。昇源曰。其不立更點軍及軍餉米立本。大同米發賣等事。其不法之狀。於此可知矣。上曰。軍器什物之修補。前者聞之。則果然着實爲之云。而繡啓旣如此。以此盤問于李栭漢。得其實狀然後。賞典之還收與否。可以定之矣。尙喆命善曰。如是。則果好矣。噵曰。因大司諫林得浩陳疏。請差出楸子島別將而蒙允矣。當此新設之初。宜究接濟之道。分付道臣。以爲報備局。區劃之地。何如。上曰。後日次對。更稟。可也。出擧條上命書傳敎曰。今則便是。今後。繡啓臚列觀之。不法之狀。萬萬痛駭。其在懲礪之政。決不容復事含容。不可循例拿處而止。慶尙前兵使白東俊。前水使柳鎭恒。令該府爲先嚴囚。嚴問口招。期於取服。上曰。尹僖東雖入於褒啓中。而實有怪駭之事矣。渠之按閫。今旣一年。不能釐革廢瘼。至以二千五百兩償債之事。敢請朝廷。此道理乎。尙喆曰。慶尙右兵營流來逋債。果爲難支之民弊。則身爲帥臣。經年按閫之餘。旣不能從長釐革。又不能狀聞變通。而今因繡衣之書啓。反請餉耗之區劃。負職責。大矣。不可以已遞。而置之不論。前右兵使尹僖東。罷職。何如。上曰。依爲之。予則以爲身爲閫帥。坐擁雄閫。不得救千金之債弊。使一城之民。幾至渙散。而至于今不思矯救之策。及對御史。反與相議。致煩朝廷之請。誠極可駭。不可罷職而止。拿問處之。至於本營債事。旣係大弊瘼云。令廟堂劃卽講確。期於蕩殺之地。可也。出擧條慶尙前右兵使尹僖東罷職。榻前定奪。慶尙前右兵使尹僖東拿處。出榻敎命善曰。矯弊。乃是急務。而不能變通。償債。不過小事。而敢煩陳請。事實駭然矣。上曰。近來人材。誠眇然矣。去年西關御史。不能稱職。今此嶺南御史。又不善奉使。此後則不可以復遣繡衣矣。昨歲凶歉。朝廷之特遣御史者。蓋欲評聞弊瘼。期圖矯救。而今此書啓中。數三條設弊。止於驛站奴婢錢還等事。而閭巷疾苦。州郡疵瘼。想必多矣。一無蘇革之正策。此豈特遣之本意乎。其中論勘者。有不捉踏印文書。徑先封庫。而守令之同時下去者。或有論斷者。或有稱之以赴任屬耳者。此亦不愼者也。至於武邊將。則無一擧不法之事。豈以十六鎭之多。而擧皆無頉乎。經嵗勞苦。雖可念及。而奉職不稱。其事不小。此御史不可不論罪也。仍命書傳敎曰。嶺南大道也。昨年凶歉之餘。特遣繡衣者。必欲細櫛民瘼。期有實效也。今覧書啓。御史之屢朔奔走。良足勞若。而大扺罷黜守令也。先列罪狀於狀啓。烏在其暗行之意也。不捉踏印文書。則還朝論勘。雖置極律。無所不可。而只憑吏招。徑先封庫。乃是禁令。又關後弊。其餘守令論斷。可見其奉職之一端。而諸守令到任之期。無甚先後。則繡啓中或論或否。抑何事也。況以本道七十州之幅員。其幽鬱之莫能上聞者。膏肓之不得蘇革者。果何限。而設弊數三件。不過曰驛路絶站。此朝廷之所知。而方講矯救之政者也。曰奴婢比摠。此朝廷之所知。而已有筵飭之擧者也。曰統營錢還。此朝廷之所知。而又下防塞之命者也。其中安東宮結。晉州債錢。或可謂聞所不聞者耶。至於穀簿査列。亦甚疎漏不謹。反不如備郞摘奸。又若邊情條。亦不過曰彼人貧窮。銅鐵不出云。此前後象譯輩。所嘗稱訴於朝廷者也。又況虐民之政。不法之事。專在於無識邊將。則今番特命廉察。蓋出格外。十六諸鎭。無頉彌縫。良亦駭也。且以封書內條件言之。毋論有無。初不仰覆者。亦何其不小也。聞有別單。登時披見。又何其虛疎之甚也。觀此書啓。則嶺南一道。雖謂之太古淳風。而曰無南顧之憂。可也。噫。人材漸不如古。國綱日益墜下。前年送御史於關西。則奉使失實。今番又如此。此後毋寧不遣御史。使民邑不敢輕朝廷之爲愈也。可勝寒心。其在朝廷飭礪之道。不可以原濕之勞。有所曲恕。慶尙道暗行御史黃昇源。姑先罷職。上曰。御史出去。昇源進封書。遂退出。喬桐府使。口傳差出。當日下送事。出榻敎上曰。吏判出去。擬望以入。可也。尙淳承命出去。上命書傳敎曰。政官牌招開政。上曰。此時弊邑。不可不擇置守令矣。李性源新經嶺伯。必應詳知。何邑爲弊邑乎。性源曰。梁山㓒原。最爲弊邑矣。上命書傳敎曰。梁山㓒原。聞是弊邑云。不拘常格。今日政各別擇差事。分付。又命書傳敎曰。繡啓所薦人材孝義。卽令該曹。從速覆啓。以爲聳勸之地。尙淳持喬桐府使望筒入來。思穆讀之。上曰。諸臣有仰奏事。奏之。可也。諸備堂曰。別無仰奏事矣。尙淳曰。參議雖不入來。而臣於祭官事。有所仰達者矣。今二十八日告由祭獻官。當以從一品塡差。而從一品只有二人。甚苟艱矣。上曰。近來獻官。非李重祜則韓光會。只以二人輪回塡差。此實難矣。今番則宗班中。通同差定。可也。尙淳曰。宗班亦只三人。無路分排矣。上曰。都尉中亦爲差定。好矣。上曰。徐郁修事。何如。尙喆曰。臣欲仰達。而旣異大義滅親之事。則嫌不敢仰達矣。命善曰。非但事之太過。追奪前斥以名字。尤極過矣。上曰。大臣追奪。乃生前一律。其事大矣。不可以臺諫。有所曲恕。賜批後將論罪矣。仍命書徐郁修疏批。又命書傳敎曰。不得以一臺臣。直勘大臣以某律者。兩朝禁令。昭載記注。向者申熤之處分。此意也。況死後追奪。卽生前一律。此等重典。一人容昜勘斷。則朝廷之公議。三司之衆論。其將廢閣而不行。良可寒心。此路一開。後弊難防。不可以言官。有所曲恕。正言徐郁修削職。上曰。禮判進前。光漢進前伏。上曰。東萊進上。禮判捧之乎。所謂丹木。極小且細。誠駭然矣。光漢曰。臣雖不自捧上。而其事則已聞之。果駭然矣。上曰。旣非禮判捧上。則非禮判推考之事也。光漢曰。申飭萊府。還爲下送。似好矣。上曰。予素不貴遠物。且登極之後。曾無罪封進官事。而此實係紀綱之漸頹矣。尙喆曰。倭人進上物種。聞極萬萬駭然。關係國體。誠極未安。其在懲後之道。不可置而不論。不能察飭之東萊府使李致中罷職。當該訓別。拿問嚴處。何如。上曰。依爲之。出擧條東萊府使李致中罷職。當該訓別。拿問嚴處事。榻前定奪。上曰。大司諫。昨日入來乎。思穆曰。不爲入來矣。上曰。臺臣出外。傳啓。可也。諸臺臣俱退出。校理鄭淵淳曰。大司諫林得浩。肅謝之後。莫重合啓。不爲進參。在家謹悉。致勤聖敎之屢下。而仍伏坐次。終不引避。已損臺體。有失廉隅。不可置之。請施以罷職之典。上曰。依爲之。出擧條大司諫林得浩罷職事。榻前定奪。上命書傳敎曰。臺官不備。同副承旨李奎緯。大司諫除授。新除授李奎緯。牌招察任事。出榻敎上命書傳敎曰。承旨前望單子入之。新除授承旨。竝待下批牌招察任事。出榻敎上命退。諸臣以次退出。